recursal/SuperWikiNEXT-32B huggingface dataset:
**মুহাম্মদ ইয়াসির** (হিন্দি: मुहम्मद यासिर, ইংরেজি: Mohammad Yasir; জন্ম: ১৪ এপ্রিল ১৯৯৮) হলেন একজন ভারতীয় পেশাদার ফুটবল খেলোয়াড়। তিনি বর্তমানে ভারতের পেশাদার ফুটবল লীগের শীর্ষ স্তর ইন্ডিয়ান সুপার লিগের ক্লাব হায়দ্রাবাদ এবং ভারত জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত বাম পার্শ্বীয় মধ্যমাঠের খেলোয়াড় হিসেবে খেলেন।

২০১৫–১৬ মৌসুমে, ভারতীয় ফুটবল ক্লাব পুনের যুব পর্যায়ের হয়ে খেলার মাধ্যমে ইয়াসির ফুটবল জগতে প্রবেশ করেছেন এবং পরবর্তীকালে পুনে সিটির যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৭–১৮ মৌসুমে, ভারতীয় ক্লাব গোয়ার হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; গোয়ার হয়ে এক মৌসুম অতিবাহিত করার পর ২০১৮–১৯ মৌসুমে তিনি পুনে সিটিতে যোগদান করেছেন। ২০১৯–২০ মৌসুমে, তিনি পুনে সিটি হতে ভারতীয় ক্লাব হায়দ্রাবাদে যোগদান করেছেন।

ইয়াসির ২০২১ সালে ভারতের হয়ে আন্তর্জাতিক পর্যায়ে অভিষেক করেছেন; ভারতের জার্সি গায়ে তিনি এপর্যন্ত ৮ ম্যাচে অংশগ্রহণ করেছেন।

প্রারম্ভিক জীবন
---------------

মুহাম্মদ ইয়াসির ১৯৯৮ সালের ১৪ই এপ্রিল তারিখে ভারতের মণিপুরে জন্মগ্রহণ করেছেন এবং সেখানেই তার শৈশব অতিবাহিত করেছেন।

আন্তর্জাতিক ফুটবল
-----------------

২০২১ সালের ২৫শে মার্চ তারিখে, ২২ বছর, ১১ মাস ও ১১ দিন বয়সে, বাম পায়ে ফুটবল খেলায় পারদর্শী ইয়াসির ওমানের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে ভারতের হয়ে অভিষেক করেছেন। উক্ত ম্যাচের ৫৯তম মিনিটে রক্ষণভাগের খেলোয়াড় আকাশ মিশ্রের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচে তিনি ১৬ নম্বর জার্সি পরিধান করে বাম পার্শ্বীয় মধ্যমাঠের খেলোয়াড় হিসেবে খেলেছিলেন। ম্যাচটি ভারত ১–১ গোলে ড্র করেছিল।

পরিসংখ্যান
----------

### আন্তর্জাতিক

*২৩ অক্টোবর ২০২১ পর্যন্ত হালনাগাদকৃত।*

| দল | সাল | ম্যাচ | গোল |
| --- | --- | --- | --- |
| ভারত | ২০২১ | ৮ | ০ |
| সর্বমোট | ৮ | ০ |

তথ্যসূত্র
---------

1. ↑  Subrahmanyam, V. V. (২৯ সেপ্টেম্বর ২০১৯)। "Hyderabad FC launches jersey ahead of ISL 2019-20"। *Sportstar*। সংগ্রহের তারিখ ১ অক্টোবর ২০২১।
2. ↑  "Oman vs. India - 25 March 2021"। *Soccerway*। ২৫ মার্চ ২০২১। সংগ্রহের তারিখ ১ অক্টোবর ২০২১।
3. ↑  "Oman - India, Mar 25, 2021 - International Friendlies - Match sheet"। *Transfermarkt* (ইংরেজি ভাষায়)। ২৫ মার্চ ২০২১। সংগ্রহের তারিখ ১ অক্টোবর ২০২১।
4. ↑  "India - Oman 1:1 (Friendlies 2021, March)"। *worldfootball.net* (ইংরেজি ভাষায়)। ২৭ নভেম্বর ২০২০। সংগ্রহের তারিখ ১ অক্টোবর ২০২১।
5. ↑  Strack-Zimmermann, Benjamin (২৫ মার্চ ২০২১)। "Oman vs. India (1:1)"। *National Football Teams*। সংগ্রহের তারিখ ১ অক্টোবর ২০২১।

বহিঃসংযোগ
---------

* সকারওয়েতে মুহাম্মদ ইয়াসির (ইংরেজি) উইকিউপাত্তে এটি সম্পাদনা করুন
* ট্রান্সফারমার্কেটে মুহাম্মদ ইয়াসির (ইংরেজি) উইকিউপাত্তে এটি সম্পাদনা করুন
* ওয়ার্ল্ডফুটবল.নেটে মুহাম্মদ ইয়াসির (ইংরেজি) উইকিউপাত্তে এটি সম্পাদনা করুন
* ইএসপিএন এফসিতে মুহাম্মদ ইয়াসির (ইংরেজি) উইকিউপাত্তে এটি সম্পাদনা করুন
* ন্যাশনাল-ফুটবল-টিমস.কমে মুহাম্মদ ইয়াসির (ইংরেজি) উইকিউপাত্তে এটি সম্পাদনা করুন
**হরি কেশব সেন** (৯ ফেব্রুয়ারি, ১৯০৫ ― ১ সেপ্টেম্বর, ১৯৭৬), যিনি ***এইচ. কে. সেন*** নামেই বেশি পরিচিত, ছিলেন একজন ভারতীয় বাঙালি বিজ্ঞানী এবং জ্যোতিঃপদার্থবিজ্ঞানী। তিনি ***সেন-ওয়াইলার চৌম্বকীয় আয়নীয় তত্ত্বের*** জন্য বিশেষভাবে পরিচিত, যা চৌম্বকীয় ক্ষেত্রে দুর্বল আয়নযুক্ত গ্যাসের মাধ্যমে রেডিও তরঙ্গ অগ্রগতির জন্য *স্ট্যান্ডার্ড অ্যাপলটন-হার্ট্রি সূত্রের* সাধারণীকরণ। ১৯৬০ খ্রিস্টাব্দে হরি কেশব সেন এবং এ. এ. ওয়াইলার সেন-ওয়াইলার চৌম্বকীয় আয়নীয় তত্ত্বটি আবিষ্কার করেছিলেন।

জীবনী
-----

প্রাথমিক শিক্ষা শেষ করার পরে এইচ. কে. সেন ১৯৪৪ খ্রিস্টাব্দে এলাহাবাদ বিশ্ববিদ্যালয় থেকে জ্যোতির্বিজ্ঞানে ডক্টরেট ডিগ্রি অর্জন করেন। তারপরে তিনি ১৯৪৭ খ্রিস্টাব্দে আগাসিস রিসার্চ ফেলোশিপ পেয়ে মার্কিন যুক্তরাষ্ট্রের হার্ভার্ড বিশ্ববিদ্যালয়ে যান এবং হার্ভার্ড কলেজ মানমন্দিরে ১৯৪৮-৫৫ খ্রিস্টাব্দ পর্যন্ত প্রভাষক হিসেবে ছিলেন। সেখানে তিনি ডোনাল্ড এইচ. মেনজেলের সঙ্গে বিভিন্ন অ্যাস্ট্রো-ফিজিক্যাল সমস্যা নিয়ে কাজ করেছিলেন। ডক্টর সেন ১৯৫১-৫৪ খ্রিস্টাব্দ অবধি বোল্ডারের ন্যাশনাল ব্যুরো অফ স্ট্যান্ডার্ডসে পদার্থবিদ হিসাবে কাজ করেন। ১৯৫৫ খ্রিস্টাব্দে এয়ারফোর্স কেমব্রিজ রিসার্চ ল্যাবরেটরিতে যোগদানের পূর্বে ডক্টর সেন ১৯৫৪-৫৫ খ্রিস্টাব্দে হিউজ এয়ারক্রাফ্ট কোম্পানিতে বরিষ্ঠ বিজ্ঞানী হিসাবে দায়িত্ব পালন করেন। ১৯৫৯ খ্রিস্টাব্দে তিনি হার্ভার্ড কলেজ মানমন্দিরে সহযোগী গবেষক হিসেবে নিযুক্ত হন।

গবেষণা
------

এয়ারফোর্স কেমব্রিজ রিসার্চ ল্যাবরেটরিতে এ. এ. ওয়াইলারের সঙ্গে প্রফেসর সেন ১৯৬০ খ্রিস্টাব্দে *সেন-ওয়াইলার চৌম্বকীয় আয়নীয় তত্ত্বটি* আবিষ্কার করেন। তাঁর এই তত্ত্বের দ্বারা *আয়নোস্ফেরিক ডি স্তরগুলি* থেকে বেতার তরঙ্গগুলির পরিমাপক প্রতিসরণ, শোষণ এবং প্রতিফলন ধর্মগুলোর বৈশিষ্ট্য ব্যাখ্যা করা যায়। অধ্যাপক সেন ম্যাসাচুসেট্‌সের ব্র্যান্ডেডেইন বিশ্ববিদ্যালয়ের প্রদীপ এম. বক্সীর সঙ্গে ম্যাক্সওয়েলিয়ান প্লাজমার অরৈখিক দোলন নিয়ে গবেষণা করেছিলেন।

তথ্যসূত্র
---------

1. ↑  "Hari Sen"। *www.myheritage.com*। সংগ্রহের তারিখ ২০২০-১১-০৮।
2. 1 2 3  "Hari Keshab Sen"। *Physics Today* (ইংরেজি ভাষায়)। **30** (6): 68। ২০০৮-১২-২৯। আইএসএসএন 0031-9228। ডিওআই:10.1063/1.3037610 অবাধে প্রবেশযোগ্য।
3. ↑  Bremer, J.; Singer, W. (১৯৮৮)। "Relations between classical and Sen-Wyller magneto-ionic theories in view of their application at checking of IRI electron density models"। *Advances in Space Research* (ইংরেজি ভাষায়)। **8** (4): 225–228। আইএসএসএন 0273-1177। ডিওআই:10.1016/0273-1177(88)90246-3। ১৮ ফেব্রুয়ারি ২০২০ তারিখে মূল থেকে আর্কাইভ করা। সংগ্রহের তারিখ ৮ নভেম্বর ২০২০।
4. ↑  Sen, Hari K. (১৯৭০)। *Nonlinear Oscillations of a Maxwellian Plasma* (ইংরেজি ভাষায়)। Air Force Cambridge Research Laboratories, Office of Aerospace Research, United States Air Force।
**ইন্ডিকা শান্ত কুমারা কালাভিতিগোদা** (সিংহলি: ශාන්ත කලවිටගොඩ; জন্ম: ২৩ ডিসেম্বর, ১৯৭৭) কলম্বো এলাকায় জন্মগ্রহণকারী সাবেক শ্রীলঙ্কান আন্তর্জাতিক ক্রিকেটার। শ্রীলঙ্কা ক্রিকেট দলের অন্যতম সদস্য ছিলেন তিনি। ২০০০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে শ্রীলঙ্কার পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর শ্রীলঙ্কান ক্রিকেটে বাসনাহিরা নর্থ, ব্লুমফিল্ড ক্রিকেট ও অ্যাথলেটিক ক্লাব, কোল্টস ক্রিকেট ক্লাব, মুরস স্পোর্টস ক্লাব, নর্থ সেন্ট্রাল প্রভিন্স, সিংহলীজ স্পোর্টস ক্লাবের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, লেগ ব্রেক বোলিংয়ে পারদর্শী ছিলেন **শান্ত কালাভিতিগোদা**।

প্রথম-শ্রেণীর ক্রিকেট
---------------------

মালয়েশিয়ায় অনুষ্ঠিত ১৯৯৪ সালের বিশ্বকাপে শ্রীলঙ্কার অনূর্ধ্ব-১৭ দলের মাধ্যমে আন্তর্জাতিক ক্রিকেটের সাথে পরিচিত হন। বিদ্যালয়ে থাকাকালে নালন্দা কলেজের পক্ষে তিনি নিয়মিতভাবে রান সংগ্রহ করতেন। তার প্রথম ক্লাব দল এসএসসির সদস্যরূপে অনূর্ধ্ব-২৩ দলের খেলায় মাহেলা জয়াবর্ধনে’র সাথে ৩৮০ রান তুলেছিলেন।

১৯৯৭-৯৮ মৌসুম থেকে ২০১৪ সাল পর্যন্ত শান্ত কালাভিতিগোদা’র প্রথম-শ্রেণীর খেলোয়াড়ী জীবন চলমান ছিল। দুই মৌসুমে প্রথম-শ্রেণীর ক্রিকেটে ক্রমাগত রান সংগ্রহ করেছেন। আটটি শতরানের ইনিংস খেলেছিলেন তিনি। ২০০৩-০৪ মৌসুমের প্রিমিয়ার টুর্নামেন্টে সেরা ব্যাটসম্যানের মর্যাদা লাভ করেন তিনি।

২০০৪-০৫ মৌসুমে কলম্বো কোল্টস ও নর্থ ওয়েস্ট প্রভিন্সের সদস্যরূপে প্রায় আটশত রান তুলেন। এরফলে, মার্চ, ২০০৫ সালে ইংল্যান্ড এ দলের বিপক্ষে খেলার জন্যে এ দলের সদস্যরূপে অন্তর্ভুক্ত হন। এ সুযোগকে কাজে লাগিয়ে এনসিসিতে দ্বিতীয় টেস্টে ১৭৭ বল মোকাবেলান্তে লড়াকুচিত্তে ৮৩ রান তুলেন। এ ইনিংসের কল্যাণেই তাকে বড়দের দলে খেলার জন্যে মনোনীত করা

আন্তর্জাতিক ক্রিকেট
-------------------

সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন শান্ত কালাভিতিগোদা। ১১ এপ্রিল, ২০০৫ তারিখে ওয়েলিংটনে স্বাগতিক নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি।

২০০৪-০৫ মৌসুমে বিস্ময়করভাবে নিউজিল্যান্ড গমনার্থে তাকে শ্রীলঙ্কা দলে খেলার জন্যে আমন্ত্রণ জানানো হয়। ওয়েলিংটন টেস্টে সাত নম্বরের অস্বাচ্ছন্দ্যকর অবস্থানে তাকে খেলানো হয়। উভয় ইনিংসেই তিনি ব্যর্থতার পরিচয় দেন।

তথ্যসূত্র
---------

1. ↑  List of Sri Lanka Test Cricketers
2. ↑  "Sri Lanka – Test Batting Averages"। ESPNCricinfo। সংগ্রহের তারিখ ২২ জুলাই ২০২০।

আরও দেখুন
---------

* উপুল থারাঙ্গা
* রঞ্জিত মাদুরাসিংহে
* এক টেস্টের বিস্ময়কারী
* শ্রীলঙ্কান টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা

বহিঃসংযোগ
---------

* ইএসপিএনক্রিকইনফোতে শান্ত কালাভিতিগোদা উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে শান্ত কালাভিতিগোদা  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)
* Records to be shattered
* Leslie Narangoda top sportsman an article written by PREMASARA Epasinghe
**জীবনলাল চট্টোপাধ্যায়** (১৯ মার্চ, ১৮৮৯ ― ১ ডিসেম্বর,১৯৭০) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং একজন বিশিষ্ট বিপ্লবী কর্মী।

অবদান
-----

জীবনলাল চট্টোপাধ্যায় বৃটিশ ভারতের অধুনা বাংলাদেশের ঢাকা জেলার পাত্রসার গ্রামে জন্মগ্রহণ করেন। পিতা জানকীনাথ চট্টোপাধ্যায়। পড়াশোনা কলকাতায়। শ্রীকৃষ্ণ পাঠশালা থেকে ম্যাট্রিক পাশ করে বঙ্গবাসী কলেজে ভর্তি হন। আইএসসি পড়তে পড়তেই রাজনীতিতে যোগ দেন, পড়া শেষ করলেন না। ইতিমধ্যে ১৯০৭ খ্রিস্টাব্দে ঢাকা যড়যন্ত্র মামলায় গ্রেফতার হয়ে প্রমাণাভাবে মুক্তি পান। আলিপুর বোমা মামলার পর তিনি বাঘা যতীনের সংস্পর্শে আসেন। ইন্দো-জার্মান ষড়যন্ত্রে অংশ নেওয়ায় ১৯১৬ খ্রিস্টাব্দে আত্মগোপন করেন। কিন্তু ধরা পড়েন এবং ১৯২০ খ্রিস্টাব্দে মুক্তি পান। ১৯২১ খ্রিস্টাব্দে মুন্সীগঞ্জে ন্যাশনাল স্কুল প্রতিষ্ঠা করে শিক্ষকতা করেন এবং দেশবন্ধু চিত্তরঞ্জন দাশের স্বরাজ দলে যোগ দেন। ১৯২৩ খ্রিস্টাব্দে পুলিশ তাঁকে গ্রেপ্তার করে এবং ব্রহ্মদেশে এক জেলে পাঠিয়ে দেয়। সেখানকার বেসিন জেল থেকে যুগান্তর দলের অন্যতম নেতা ভূপেন্দ্র কুমার দত্তের সহায়তায় State Prisoneer's Memorial to White Hall প্রেরণ করেন। স্বাস্থ্যের কারণে ১৯২৮ খ্রিস্টাব্দে মুক্তি লাভ করেন। ১৯৩০ খ্রিস্টাব্দে আইন অমান্য আন্দোলনে নেতৃত্ব দেন এবং বঙ্গীয় প্রাদেশিক কংগ্রেসের সম্পাদক নিযুক্ত হন। ১৯৩০ খ্রিস্টাব্দ হতেই ১৯৩৩ খ্রিস্টাব্দ পর্যন্ত পুনরায় কারাবন্দি থাকেন। পরবর্তীতে ১৯৩৮ খ্রিস্টাব্দে  মানবেন্দ্রনাথ রায়ের সংস্পর্শে এসে তিনি কমিউনিস্ট আন্দোলনে আকৃষ্ট হন। ১৯৪০ খ্রিস্টাব্দে রামগড় কংগ্রেসে বিপ্লব প্রস্তুতির পক্ষে বলার জন্য কংগ্রেস ত্যাগ করেন এবং লিগ অফ রাডিক্যাল কংগ্রেসে যোগ দেন। এখানে মতানৈক্যের কারণে ১৯৪১ খ্রিস্টাব্দে লিগ ত্যাগ করে  মানবেন্দ্রনাথ রায়ের  ডেমোক্র্যাটিক ভ্যানগার্ড পার্টিতে যোগ দেন। পরে আবার এই দল ছেড়ে তিনি বিপ্লবী শৈলেন পালের সাথে ১৯৬০ খ্রিস্টাব্দে "অল ইন্ডিয়া ওয়ার্কার্স পার্টি" বা রাডিক্যাল ডেমোক্র্যাটিক পার্টি গঠন করে প্রতিষ্ঠাতা-সভাপতি হন। "নবীন বাংলা" ও "গণবিপ্লব" পত্রিকার সম্পাদক ছিলেন তিনি।

রচনা
----

তার উল্লেখযোগ্য রচনা গ্রন্থ হল-

* *উদরের চিন্তা*
* *সাম্প্রদায়িকতার গ্লানি*

তথ্যসূত্র
---------

1. ↑  *Sāhityika barshapañji*। Puśtaka Bipaṇi।
2. 1 2  সুবোধ সেনগুপ্ত ও অঞ্জলি বসু সম্পাদিত, *সংসদ বাঙালি চরিতাভিধান*, প্রথম খণ্ড, সাহিত্য সংসদ, কলকাতা, আগস্ট ২০১৬, পৃষ্ঠা ২৪৬,২৪৭, আইএসবিএন ৯৭৮-৮১-৭৯৫৫-১৩৫-৬
3. ↑  *Marxist Indiana - An Encyclopedia of freedom fighters of India*।
4. ↑  "শৈলেন পাল - Barisalpedia"। *www.barisalpedia.net.bd*। সংগ্রহের তারিখ ২০২২-১২-১৭।
অন্য ব্যবহারের জন্য খালিদ হাসান মিলু দেখুন।

**খালিদ হাসান** (উর্দু: خالد حسن‎‎; জন্ম: ১৪ জুলাই, ১৯৩৭ - মৃত্যু: ৩ ডিসেম্বর, ২০১৩) তৎকালীন ব্রিটিশ ভারতের পেশাওয়ার এলাকায় জন্মগ্রহণকারী পাকিস্তানি আন্তর্জাতিক ক্রিকেটার ছিলেন। পাকিস্তান ক্রিকেট দলের অন্যতম সদস্য ছিলেন তিনি। ১৯৫০-এর দশকের মাঝামাঝি সময়কালে সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর পাকিস্তানি ক্রিকেটে লাহোর ও পাঞ্জাব দলের প্রতিনিধিত্ব করেন। দলে তিনি মূলতঃ ডানহাতি লেগ ব্রেক বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন তিনি।

খেলোয়াড়ী জীবন
---------------

১৯৫৩-৫৪ মৌসুম থেকে ১৯৫৮-৫৯ মৌসুম পর্যন্ত খালিদ হাসানের প্রথম-শ্রেণীর খেলোয়াড়ী জীবন চলমান ছিল। ডানহাতি লেগ স্পিন বোলিং করতেন তিনি। সর্বমোট ১৭টি প্রথম-শ্রেণীর ক্রিকেটে অংশ নিয়েছিলেন তিনি।

সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন খালিদ হাসান। ১ জুলাই, ১৯৫৪ তারিখে নটিংহামের ট্রেন্ট ব্রিজে স্বাগতিক ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি।

১৯৫৪ সালে পাকিস্তান গমন করেন। দলটিতে ওয়াজির মোহাম্মদ, খালিদ হাসান, শুজাউদ্দীন, শাকুর আহমেদ, জুলফিকার আহমেদ, খালিদ ওয়াজির, ওয়াকার হাসান, ইকরাম ইলাহি, মোহাম্মদ আসলাম, মাহমুদ হোসাইন, আলিমুদ্দীন, হানিফ মোহাম্মদ, এমইজেড গাজালী, ফজল মাহমুদ, আব্দুল কারদার, ইমতিয়াজ আহমেদ ও মাকসুদ আহমেদ ছিলেন।

মাত্র ১৬ বছর ৩৫২ দিন বয়সে টেস্ট ক্রিকেটে অভিষেক ঘটে। এরফলে ঐ সময়ের সর্বকনিষ্ঠ টেস্ট ক্রিকেট অভিষেকধারীর মর্যাদা পান ও একমাত্র টেস্টে অংশগ্রহণকারীদের মধ্যে তিনি সর্বকনিষ্ঠ। অংশগ্রহণকৃত ১৭টি প্রথম-শ্রেণীর ক্রিকেট খেলার মধ্যে ১৪টি খেলাই ইংল্যান্ড সফরে খেলেছিলেন।

৩ ডিসেম্বর, ২০১৩ তারিখে ৭৬ বছর বয়সে পাঞ্জাবের লাহোর এলাকায় খালিদ হাসানের দেহাবসান ঘটে।

তথ্যসূত্র
---------

1. ↑  "সংরক্ষণাগারভুক্ত অনুলিপি"। ৭ জানুয়ারি ২০১৪ তারিখে মূল থেকে আর্কাইভ করা। সংগ্রহের তারিখ ১৭ জুন ২০২০।
2. ↑  "England edge a thriller"। *ESPN Cricinfo*। সংগ্রহের তারিখ ১৪ জুলাই ২০১৭।
3. ↑  Khalid Hasan player profile – ESPNcricinfo. Retrieved 7 January 2014.
4. ↑  First-class matches played by Khalid Hasan – CricketArchive. Retrieved 7 January 2014.

আরও দেখুন
---------

* আসলাম খোখার
* ওয়াজির মোহাম্মদ
* এক টেস্টের বিস্ময়কারী
* পাকিস্তানি টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা
* টেস্ট ক্রিকেট অভিষেকে ৫ উইকেট লাভকারী ইংরেজ ক্রিকেটারদের তালিকা

বহিঃসংযোগ
---------

* ইএসপিএনক্রিকইনফোতে খালিদ হাসান উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে খালিদ হাসান  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)
২ জানুয়ারী ১৯১৪ তারিখে প্রকাশিত *পোর্ট ফেইরি গেজেটের* প্রথম পৃষ্ঠা।
***পোর্ট ফেইরি গেজেট*** পোর্ট ফেইরি, ভিক্টোরিয়া, অস্ট্রেলিয়া থেকে প্রকাশিত একটি ইংরেজি ভাষার সংবাদপত্র ছিল। এটি ১৮৯০-এর দশকের মাঝামাঝি সময় হতে ১৯৮৯ পর্যন্ত সক্রীয় ছিল।

ইতিহাস
------

*পোর্ট ফেয়ারি গেজেট* ১৮৯০-এর দশকের মাঝামাঝি হেনরি জেমস রিচমন্ড এবং ১৯০৮ থেকে ১৯৩৪ সাল পর্যন্ত এডওয়ার্ড হ্যানলির মালিকানাধীন ছিল। তার ছেলে ভিনসেন্ট এবং ফ্রাঙ্ক ১৯৩০-এর দশকে প্রকাশনার দায়িত্ব নেন এবং তাদের ভাই হিউ পরে পত্রিকাটির সম্পাদক হন। পত্রিকাটির প্রকাশনার ইতিহাসে, সংবাদপত্রের শিরোনাম *পোর্ট ফেইরি গেজেট* এবং *গেজেট* শিরোনামের মধ্যে বেশ কয়েকবার অদল বদল হয়েছে। এটি *পোর্ট ফেইরি টাইমস এবং ম্যাকআর্থার নিউজ* এবং *পোর্ট ফেয়ারি নিউজ* সহ বেশ কয়েকটি ছোট সংবাদপত্রনিজেদের সাথে একীভূত করেছে। ১৯৮৯ সালে পত্রিকাটির প্রকাশনা বন্ধ হয়ে যায়।

ডিজিটাল মাধ্যমে
---------------

অস্ট্রেলিয়ার ন্যাশনাল লাইব্রেরির অস্ট্রেলিয়ান নিউজপেপারস ডিজিটাইজেশন প্রোগ্রামের অংশ হিসেবে পোর্ট ফেইরি গেজেট ডিজিটাল মাধ্যমে রূপান্তর করা হয়েছে, পত্রিকাটি ট্রোভ নামক লাইব্রেরি চাহিদা সেবায় উপলব্ধ আছে।

তথ্যসূত্র
---------

1. 1 2  Kirkpatrick, Rod (২০১০)। *The bold type : a history of Victoria's country newspapers, 1840-2010*। The Victorian Country Press Association। আইএসবিএন 9780977556229।
2. ↑  "Port Fairy gazette (1890)"। State Library of Victoria। সংগ্রহের তারিখ ১২ ফেব্রুয়ারি ২০১৫।
3. ↑  "Gazette (Port Fairy, Vic. : 1989)"। State Library of Victoria। সংগ্রহের তারিখ ১২ ফেব্রুয়ারি ২০১৫।
4. ↑  "AUSTRALIAN NEWSPAPER DIGITISATION PROGRAM"। National Library of Australia। ২ জুলাই ২০১৫ তারিখে মূল থেকে আর্কাইভ করা। সংগ্রহের তারিখ ১২ ফেব্রুয়ারি ২০১৫।
5. ↑  "Newspaper and magazine titles"। *Trove*। National Library of Australia। সংগ্রহের তারিখ ১২ ফেব্রুয়ারি ২০১৫।

প্রবেশদ্বার: সাংবাদিকতা
**জর্জ ব্রাউন** (ইংরেজি: George Brown; জন্ম: ৬ অক্টোবর, ১৮৮৭ - মৃত্যু: ৩ ডিসেম্বর, ১৯৬৪) অক্সফোর্ডের কাউলি এলাকায় জন্মগ্রহণকারী প্রথিতযশা ইংরেজ আন্তর্জাতিক ক্রিকেটার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯২১ থেকে ১৯২৩ সময়কালীন ইংল্যান্ড দলের পক্ষে টেস্ট ক্রিকেটে অংশগ্রহণ করেছেন।

ঘরোয়া প্রথম-শ্রেণীর ইংরেজ কাউন্টি ক্রিকেটে হ্যাম্পশায়ারের প্রতিনিধিত্ব করেছেন তিনি। দলে তিনি মূলতঃ উইকেট-রক্ষক হিসেবে খেলতেন। এছাড়াও, বামহাতে ব্যাটিং করার পাশাপাশি দলের প্রয়োজনে ডানহাতে মিডিয়াম বোলিংয়ে পারদর্শীতা দেখিয়েছেন তিনি।

প্রথম-শ্রেণীর ক্রিকেট
---------------------

এডউইন ব্রাউন ও সারাহ অ্যান দম্পতির সন্তান জর্জ বাউনের জন্ম অক্সফোর্ডশায়ারের কাউলি এলাকায়। ব্যাটসম্যান, বোলার ও উইকেট-রক্ষক হিসেবে দলে কার্যকরী ভূমিকা রেখে গেছেন। ১৯০৮ থেকে ১৯৩৩ সময়কালে হ্যাম্পশায়ারের পক্ষে প্রথম-শ্রেণীর ক্রিকেটে অভিষেক ঘটে তার।

১৯২২ সালে কাউন্টি চ্যাম্পিয়নশীপের ইতিহাসের হ্যাম্পশায়ার দলের সর্বাপেক্ষা স্মরণীয় জয়ের সাথে নিজেকে যুক্ত করেছিলেন। মাত্র ১৫ রানে অল-আউট হবার পর ফলো-অনের কবলে পড়ে তার দলটি ওয়ারউইকশায়ারের বিপক্ষে ১৫৫ রানের নাটকীয় জয় পেয়েছিল। পুনরায় ব্যাটিং করে দলটি ৫২১ রান তুললে ওয়ারউইকশায়ারের জন্যে ৩১৪ রানের জয়ের লক্ষ্যমাত্রা নির্ধারিত হয়। তবে, ওয়ারউইকশায়ার দল ১৫৮ রানে অল আউট হয়ে যায়। দশম উইকেটে তার সংগৃহীত ১৭২ ও লিভসের অপরাজিত ১১০ রান বীরে পরিণত করে।

টেস্ট ক্রিকেট
-------------

সমগ্র খেলোয়াড়ী জীবনে ৭ টেস্টে অংশগ্রহণের সুযোগ ঘটে জর্জ ব্রাউনের। ২ জুলাই, ১৯২১ তারিখে টেস্ট অভিষেক ঘটে তার। প্রথম-শ্রেণীর ক্রিকেটে নিয়মিত উইকেট-রক্ষক হিসেবে না খেললেও টেস্টে এর ব্যতিক্রম লক্ষ্যণীয়। এছাড়াও, ব্যাটিংয়ে তিনি দক্ষতা দেখিয়েছেন।

২০০৫ সালে জর্জ ব্রাউনকে হ্যাম্পশায়ারের বহিরাগত খেলোয়াড়ের তালিকায় অন্তর্ভুক্ত করা হয়। ৩ ডিসেম্বর, ১৯৬৪ তারিখে ৭৭ বছর বয়সে হ্যাম্পশায়ারের উইনচেস্টার এলাকায় দেহাবসান ঘটে জর্জ ব্রাউনের।

তথ্যসূত্র
---------

1. ↑  "Warwickshire v Hampshire, 1922 (scorecard)"। cricketarchive.com। সংগ্রহের তারিখ ২০ অক্টোবর ২০০৯। [*স্থায়ীভাবে অকার্যকর সংযোগ*]
2. ↑  "Hampshire cult heroes"। ডিসেম্বর ২০০৫। সংগ্রহের তারিখ ১০ ডিসেম্বর ২০০৯।

আরও দেখুন
---------

* আর্থার জিলিগান
* আর্থার ডলফিন
* ইউয়ার্ট অ্যাস্টিল
* হ্যাম্পশায়ার কাউন্টি ক্রিকেট ক্লাব
* আনুষ্ঠানিক কাউন্টি চ্যাম্পিয়নশীপ বিজয়ী দলের তালিকা
* ইংল্যান্ড এবং ওয়েলসের কাউন্টি ক্রিকেট ক্লাবসমূহের প্রতিযোগিতামূলক সম্মাননা লাভের তালিকা

বহিঃসংযোগ
---------

* ইএসপিএনক্রিকইনফোতে জর্জ ব্রাউন উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে জর্জ ব্রাউন  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)
**জর্জ সাবরা** (আরবি: جورج صبرة‎‎; জন্ম: ১১ জুলাই, ১৯৪৭) সিরিয়ার কাতানা জেলায় জন্মগ্রহণকারী বিশিষ্ট রাজনীতিবিদ। নভেম্বর, ২০১২ সালে সিরিয়ার বিভিন্ন দলের সমন্বয়ে প্রতিষ্ঠিত প্রধান রাজনৈতিক জোট সিরিয়ান ন্যাশনাল কাউন্সিলের সভাপতি ছিলেন। ২২ এপ্রিল, ২০১৩ তারিখে অপর্যাপ্ত আন্তর্জাতিক সহায়তার প্রতিবাদে মোয়াজ আল-খাতিব সভাপতির পদ থেকে পদত্যাগ করলে ভারপ্রাপ্ত হিসেবে তিনি তার উত্তরসূরী হন। খ্রিস্টান ব্যক্তিত্ব জর্জ সাবরা সিরীয় ডেমোক্র্যাটিক পিপল’স পার্টির সদস্য।

প্রারম্ভিক জীবন
---------------

রিফ ডিমাস্ক গভার্নরেট প্রদেশের কাতানা শহরের এক খ্রিস্টান পরিবারে জর্জ সাবরা’র জন্ম। দামাস্কাস বিশ্ববিদ্যালয় থেকে ১৯৭১ সালে ভূগোল বিষয়ে স্নাতক ডিগ্রী লাভ করেন। ১৯৭৮ সালে ইন্ডিয়ানা বিশ্ববিদ্যালয় থেকে শিক্ষামূলক প্রযুক্তি পদ্ধতি বিষয়ে ডিগ্রী অর্জন করেন। এরপর থেকে ভূগোল বিষয়ের শিক্ষকতার পাশাপাশি চিত্রলেখকের কাজও করেছেন। সিসেম স্ট্রিট শিরোনামে শিশুতোষ অনুষ্ঠানের আরবি অনুবাদ লিখেছেন তিনি।

রাজনৈতিক জীবন
-------------

১৯৭০-এর দশকে সিরীয় বিরোধী আন্দোলনের মাধ্যমে রাজনৈতিক জীবনে সক্রিয় অংশগ্রহণ করেন। ১৯৭০ সালে সিরীয় কমিউনিস্ট পার্টি (পলিটিক্যাল ব্যুরো)-তে যোগ দেন। ১৯৮৫ সালে কেন্দ্রীয় কমিটির সদস্যরূপে নির্বাচিত হন। ১৯৮৭ সালে সরকার বিরোধী অনেকগুলো আন্দোলনের একটিতে গ্রেফতার হন এবং আট বছরের জন্য কারাগারে অন্তরীণ ছিলেন। মুক্তি পাবার পর ২০০০ সালে ন্যাশনাল ডেমোক্র্যাটিক গ্যাদারিং গঠন করেন যা ১৯৭৯ সালের বামপন্থী দলগুলোর জোটরূপে প্রতিষ্ঠিত হয়েছিল।

তথ্যসূত্র
---------

1. ↑  "Syrian National Council chooses George Sabra as leader"। *BBC News*। ৯ নভেম্বর ২০১২। সংগ্রহের তারিখ ১০ নভেম্বর ২০১২।
2. ↑  "Syria: Deraa bombings 'kill soldiers'"। *BBC News*। ১০ নভেম্বর ২০১২। সংগ্রহের তারিখ ১০ নভেম্বর ২০১২।
3. ↑  "Syrian opposition head wants no-strings aid"। *Al Jazeera*। ১১ নভেম্বর ২০১২। সংগ্রহের তারিখ ১১ নভেম্বর ২০১২।
4. 1 2  "George Sabra"। Carnegie Middle East Center। সংগ্রহের তারিখ ১১ নভেম্বর ২০১২।
5. ↑  Hammond, Andrew (৯ নভেম্বর ২০১২)। "Syria's opposition SNC elects George Sabra as new head"। Reuters। ৪ জানুয়ারি ২০১৪ তারিখে মূল থেকে আর্কাইভ করা। সংগ্রহের তারিখ ১১ নভেম্বর ২০১২।

বহিঃসংযোগ
---------

* Syrian National Council profile
মুফতি **ইউসুফ বাঙ্গালী** ষোড়শ শতকের শত্তারী তরীকার একজন পীর ছিলেন। ফারুকী ও মোগল বাদশাহ আকবরের শাসনামলে তিনি একজন বিশিষ্ট ওস্তাদ ছিলেন।

পটভূমি
------

ইউসুফ, বাঙ্গালী বংশোদ্ভূত। তিনি আরও ইসলামী তালীমের জন্য বর-ই-সগীর জুড়ে সফর করেছিলেন, শেষে ওজীহুদ্দীন আলবীর শাগরেদ ও মুরীদ হয়েছিলেন।

কর্মজীবন
--------

আলবী সাহেবের এজাজত নিয়ে, তিনি বুরহানপুরে বসতি স্থাপন করেন ও সেখানে তিনি একটি খানকা এবং একটি মাদ্রাসা পরিচালনা শুরু করেন।

ইউসুফ সাহেব শত্তারী তরীকার একজন বিশিষ্ট বাঙ্গালী বংশোদ্ভূত আলেমদের মধ্যে ছিলেন, অন্যান্য বাঙ্গালী বংশোদ্ভূত শত্তারী পীর হলেন শ্রীহট্টের আলী শের এবং লখনৌতির শাহ মনঝন। ঈসা বুরহানপুরী ও পীর মুহম্মদ বিন আব্দুল হলীম ইউসুফের অধীনে পড়াশোনা করেন। মুফতি ইউসুফ সাহেব মুসলিম শিশুদের খৎনাও করাতেন, এর মধ্যে উল্লেখযোগ্য হল সাকা জী বুরহানপুরী, যিনি পরবর্তীতে বুরহানপুরের অন্যতম বিশিষ্ট আলেমে দ্বীন হয়ে ওঠেন। যদিও ইউসুফের অনেক শাগরেদ ছিল, তবুও তিনি কাউকে তাঁর মুরীদ হতে কবুল করেননি এবং পরিবর্তে তাঁর শাগরেদদের তাঁর সমসাময়িক তাহির ইউসুফ সিন্ধির কাছে নির্দেশ দেন। তার দুই ছেলে আবদুল্লাহ ও আব্দুর-রহমান, যারা উভয়েই সিন্ধি সাহেবের মুরীদ হয়েছিলেন, তাদেরও একই মানসিকতা ছিল।

আরও দেখুন
---------

* আলা বখশ, আরেকজন ষোড়শ শতাব্দীর বাঙ্গালী আলিমে দ্বীন

তথ্যসূত্র
---------

1. ↑  গাজী, সাঈদ আবদুল্লাহ শাহ। *হজরত শাহ মুহাম্মদ ঘৌস গোয়ালিয়র*। ভারত।
2. 1 2 3  কুদ্দুসী, মোহাম্মদ ইলিয়াস (২০০২)। *Khandesh Under the Mughals, 1601-1724 A.D.: Mainly Based on Persian Sources* [*মুঘলদের অধীনে খানদেশ, ১৬০১-১৭২৪ : প্রধানত পারস্য উৎসের উপর ভিত্তি করে*] (ইংরেজি ভাষায়)। নয়াদিল্লি: ইসলামিক ওয়ান্ডার্স ব্যুরো। পৃষ্ঠা ১২২–১৩৬।
3. 1 2   (۶۰۸) یاد شیخ یوسف بنگالی رحمہ اللہ। *গুলজার-ই-আবরার* (উর্দু ভাষায়)। পৃষ্ঠা ৩৫৮-৩৫৯।
4. ↑  কাজী মঈন উদ্দিন আহমদ (১৯৬৩)। *History of the Shattari Silsila* [*শত্তারী সিলসিলার ইতিহাস*] (ইংরেজি ভাষায়)। আলিগড় মুসলিম বিশ্ববিদ্যালয়। পৃষ্ঠা ১৪০–১৪১, ২৭২।
**খালিশপুর জুট মিলস লিমিটেড** বাংলাদেশের খুলনা জেলায় অবস্থিত একটি ভারী শিল্প প্রতিষ্ঠান। এটি রাষ্ট্রায়ত্ব বাংলাদেশ পাটকল কর্পোরেশনের অধীনস্থ ২৬টি মিলের মধ্যে খুলনা অঞ্চলের অধীনে থাকা ৯টি প্রতিষ্ঠানের মধ্যকার অন্যতম প্রধান পাটকল।

অবস্থান
-------

বাংলাদেশের দক্ষিণাঞ্চলের খুলনা বিভাগের খুলনা জেলার খালিশপুরে এই শিল্প প্রতিষ্ঠানটি অবস্থিত।

ইতিহাস
------

এই শিল্প প্রতিষ্ঠানটি পিপলস্ জুট মিলস নামে ১৯৫২ সালে স্থাপিত হয় এবং বাংলাদেশ স্বাধীন হওয়ার পর ১৯৭২ সালে এটিকে জাতীয়করণ করা হয়। ২০০৭ সালের ৩১ জুলাই তৎকালীন তত্ত্বাবধায়ক সরকার এই প্রতিষ্ঠানটিকে বন্ধ করে দেয় এবং বেসরকারি ব্যবস্থাপনায় ছেড়ে দিলেও অল্পকিছুদিন পর তা পুনরায় সরকারের কাছে হস্তান্তর করা হয়; পরবর্তীতে, ২০১০ সালের জুলাইয়ে পুনরায় সরকারি অর্থায়নে এটিকে নতুন নামে চালু করা হয়।

অবকাঠামো
--------

এই বৃহদায়তন শিল্প-কমপ্লেক্সটি ৭০.৩০ একর জায়গা জুড়ে অবস্থিত।

কর্মরত শ্রমিক ও ব্যবস্থাপনা
---------------------------

এই প্রতিষ্ঠানটি বাংলাদেশ পাটকল করপোরেশনের অধীনস্থ হওয়ায় এটি বাংলাদেশের মহামান্য রাষ্ট্রপতির আদেশ নং ২৭, ১৯৭২ অনুযায়ী অতিরিক্ত সচিব পদমর্যাদার ১ জন চেয়ারম্যান এবং যুগ্ম সচিব পদমযাদার অনূর্ধ্ব ৫ জন পরিচালকের সমন্বয়ে গঠিত একটি পরিচালনা পর্ষদের নিয়ন্ত্রণে পরিচালিত হয়। বর্তমানে এখানে ৬,৫০০ কর্মী কাজ করছে।

উৎপাদন ক্ষমতা
-------------

এই মিলে রয়েছে ৪৮৪ হেসিয়ান, ৩২৪ সেকিং, ৮৩ সিবিসি ও ৮৯১ স্পিন্ডেল লুম এবং গড়ে এর মাসিক উৎপাদন ক্ষমতা ৩৮৩ মেট্রিক টন হেসিয়ান, ১১৩৯ মেট্রিক টন সেকিং, ১৯২ মেট্রিক টন সিবিসি ও ১৭১৪ মেট্রিক টন স্পিন্ডেল লুম।

উৎপাদিত পণ্য
------------

* কাপড়
* থলে।

আরও দেখুন
---------

* বাংলাদেশ পাটকল করপোরেশন;
* বাংলাদেশের পাটকলগুলোর তালিকা।

তথ্যসূত্র
---------

1. 1 2  "লোকসান ঘুচিয়ে মুনাফার ধারায় খালিশপুর জুট মিল"। *ঢাকা নিউজ টোয়েন্টি ফোর ডট কম*। ২৩ আগস্ট ২০১৭। সংগ্রহের তারিখ ১০ জুলাই ২০১৯। [*স্থায়ীভাবে অকার্যকর সংযোগ*]
2. ↑  "জনবল সংকটে চট্টগ্রামের ১০ রাষ্ট্রায়ত্ত পাটকল"। *দৈনিক যুগান্তর*। ৬ মার্চ ২০১৮। সংগ্রহের তারিখ ১০ জুলাই ২০১৯।
3. ↑  "রাষ্ট্রায়ত্ত ২৬ পাটকল আধুনিকায়ন করবে চীন"। *দৈনিক বণিক বার্তা*। ২০ আগস্ট ২০১৪। ২০১৯-০৬-১৬ তারিখে মূল থেকে আর্কাইভ করা। সংগ্রহের তারিখ ১০ জুলাই ২০১৯।
4. 1 2 3 4  "খালিশপুর জুট মিলস্ লিঃ"। মন্ত্রিপরিষদ বিভাগ, গণপ্রজাতন্ত্রী বাংলাদেশ সরকার। ২৪ জুন ২০১৯। সংগ্রহের তারিখ ১০ জুলাই ২০১৯।
5. ↑  "বাংলাদেশ পাটকল করপোরেশন"। মন্ত্রিপরিষদ বিভাগ, গণপ্রজাতন্ত্রী বাংলাদেশ সরকার। ৪ ফেব্রুয়ারি ২০১৯। সংগ্রহের তারিখ ১০ জুলাই ২০১৯।
6. ↑  "Short History"। মন্ত্রিপরিষদ বিভাগ, গণপ্রজাতন্ত্রী বাংলাদেশ সরকার। ৮ এপ্রিল ২০১৬। ৯ জুলাই ২০১৯ তারিখে মূল থেকে আর্কাইভ করা। সংগ্রহের তারিখ ১০ জুলাই ২০১৯।

বহি:সংযোগ
---------

* খালিশপুর জুট মিলস লিমিটেড - সরকারি তথ্য বাতায়ন।
**খালিশপুর রেলওয়ে স্টেশন** ভারতের উত্তরপ্রদেশ রাজ্যে অবস্থিত। স্টেশনের কোড বা সংকেতিক নাম হল *কেএসপি*।

অবস্থান
-------

স্টেশন উত্তর প্রদেশের খালিশপুরে অবস্থিত। এই স্টেশন থেকে পরবর্তী স্টেশন হল - ত্রিলোচন মহাদেব রেলওয়ে স্টেশন এবং পূর্ববর্তী স্টেশন হল পিন্ডরা রোড রেলওয়ে স্টেশন।

পরিকাঠাম
--------

স্টেশনটির পরিকাঠাম ভূমিগত। এই স্টেশনে ২ টি প্ল্যাটফর্ম রয়েছে। স্টেশনে ২ টি রেললাইন বা রেলট্র্যাক রয়েছে। স্টেশন পরিচালনাকারী ভবন ও স্টেশন মাষ্টারে ভবন ১ নং প্ল্যাটফর্মের সঙ্গেই অবস্থিত। যাত্রীদের রেল ভ্রমণের জন্য টিকিট স্টেশনের টিকিট ঘর থেকে প্রদান করা হয়। স্টেশনে যাত্রী সুবিধার জন্য বসার আসন, প্ল্যাটফর্ম ছাউনি ও পানীয় জলের ব্যবস্থা রয়েছে।

স্টেশন ব্যাগ বা যাত্রীদের দ্বারা বহন করা জিনিসপত্রের পরীক্ষায় ব্যবস্থা নেই।

বৈদ্যুতীকরণ
-----------

মুঘলসরাই জংশন–বারাণসী জংশন– সুলতানপুর জংশন–লখনউয়ের চরবাগ রেলপথের বৈদ্যুতীকরণ ২০১৩ সালে সম্পূর্ণ হয়। এই রেলওয়ে স্টেশনের রেলপথে বৈদ্যুতীক ও ডিজেল চালিত উভয় ট্রেন চলাচল করে।

রেল পরিষেবা
-----------

এই স্টেশনটি স্টেশনের পার্শ্ববর্তী এলাকায় রেল পরিষেবা প্রদান করে থাকে। এই স্টেশনের দ্বারা বারাণসী ও লখনউগামী ট্রেন চলাচল করে। ২০২০ সালের অগাস্ট মাস পর্যন্ত দৈনিক ১৯ টি যাত্রীবাহী ট্রেন এই স্টেশনে দাঁড়িয়েছে বা বিরতি নিয়েছে।

প্রশাসন ও নিরাপত্তার ব্যবস্থা
-----------------------------

খালিশপুর রেলওয়ে স্টেশনটি ভারতীয় রেলের উত্তর রেল অঞ্চলের লখনউ চারবাগ রেলওয়ে বিভাগের অন্তর্গত। স্টেশন পরিচালনার সমস্ত দায়িত্ব স্টেশনের প্রধান "স্টেশন মাষ্টার"- এর উপর ন্যস্ত। এছাড়া স্টেশনের নিরাপত্তার জন্য অস্থায়ী ভাবে ভ্রাম্যমাণ জিআরপি কর্মী নিযুক্ত রয়েছে এবং স্টেশন চত্বর ও সংলগ্ন এলাকার নিরাপত্তা স্থানীয় পুলিশ প্রশাসন প্রদান করে থাকে।

তথ্যসূত্র
---------

1. 1 2 3  "কেএসপি/খালিশপুর"। সংগ্রহের তারিখ ৩১ জানুয়ারি ২০২১।

বহিঃসংযোগ
---------
Khalidi Library entrance খালিদী পাঠাগার, ২০১৫
**খালিদী পাঠাগার** (আরবি: المكتبة الخالدية *আল-মাক্তবা আল-খালিদিয়্যা*) একটি গ্রন্থাগার এবং সংরক্ষণাগার যা জেরুজালেমের ওল্ড সিটিতে অবস্থিত। এটি ১৯০০ সালে উসমানীয় সাম্রাজ্যের অধীনে প্রতিষ্ঠিত হয়েছিল।

অবস্থান
-------

তুরবা বারাকা খান / খালিদী পাঠাগারটি *তারিক বাব আল-সিলসিলা* সড়কের দক্ষিণে অবস্থিত; এটি এই সড়ক এবং *আকাবাত আবু মাদিয়ান* সড়কের মধ্যবর্তী সংযোগস্থলে অবস্থিত। এটা তোলে *কিলানিয়্যা* এবং *তাযিয়্যা* এর বিপরীতে।

বিবরণ
-----

একটি হিসেব মতে, খালিদী লাইব্রেরী ১৯০০ সালে অটোমান ফিলিস্তিনে স্থাপিত প্রথম পাবলিক লাইব্রেরি হিসেবে প্রতিষ্ঠিত হয়। প্রাথমিকভাবে জেরুজালেমের বিশিষ্ট খালিদী পরিবারের সদস্য ইসলামী বিচারক হজ রাগিব আল-খালিদীর আরবি ভাষার সৃষ্টিকর্ম নিয়ে এটি চালু হয়। গ্রন্থাগারটি কয়েক শতাব্দী ধরে খালিদী পরিবার দ্বারা সংগৃহীত বই এবং পাণ্ডুলিপিগুলির ব্যক্তিগত সংগ্রহ থেকে উদ্ভূত হয়েছিল। এটি খালিদী পাঠাগারটিকে ফিলিস্তিনিদের দ্বারা নির্মিত লেভান্ত ফিলিস্তিনি সাহিত্যের এবং ঐতিহাসিক দলিলের বৃহত্তম সংগ্রহ হিসাবে পরিণত করে। বর্তমানে, খালিদী পাঠাগারে জেরুজালেমের পাণ্ডুলিপির বৃহত্তম ব্যক্তিগত সংগ্রহ রয়েছে।

তথ্যসূত্র
---------

1. ↑  Burgoyne, 1987, p. 109
2. ↑  "Welcome to the Khalidi Library in Jerusalem"। *Khalidi Library*। Friends of the Khalidi Library। ২০১৫। ফেব্রুয়ারি ৫, ২০১৫ তারিখে মূল থেকে আর্কাইভ করা। সংগ্রহের তারিখ জানুয়ারি ১১, ২০১৫।
3. ↑  Ayalon, Ami (২০০৪)। *Reading Palestine: Printing and Literacy, 1900–1948*। University of Texas Press। পৃষ্ঠা 46। আইএসবিএন 9780292705937।
4. ↑  Ajami, Jocelyn M. (১৯৯৩)। "Aramco World"। *A Hidden Treasure*। **44**। সংগ্রহের তারিখ জানুয়ারি ১৯, ২০১৫।
5. ↑  "The Khalidi library: Old City, old family, old texts"। Prospero। *The Economist*। ডিসেম্বর ২৯, ২০১৪। সংগ্রহের তারিখ জানুয়ারি ১১, ২০১৫।

বহিঃসংযোগ
---------

* জেরুজালেমের খালিদী পাঠাগারে আপনাকে স্বাগতম  ওয়েব্যাক মেশিনে আর্কাইভকৃত ৩০ জানুয়ারি ২০২০ তারিখে
* তুরবা বারাকা খান, খিলান
* তুরবত আল-আমির বারাকা খান  ওয়েব্যাক মেশিনে আর্কাইভকৃত ২৬ ফেব্রুয়ারি ২০২০ তারিখে
* পার্বত্য জাদুঘর ও পান্ডুলিপি গ্রন্থাগার
**কুশিয়ারা পানিবণ্টন চুক্তি** হলো কুশিয়ারা নদীকে কেন্দ্র করে ২০২২ সালের ৬ সেপ্টেম্বর বাংলাদেশ ও ভারতের মধ্যে স্বাক্ষরিত একটি সমঝোতা চুক্তি। এই চুক্তি অনুযায়ী বাংলাদেশ সিলেটে কুশিয়ারা নদীর রহিমপুর খাল পয়েন্টে ১৫৩ কিউসেক পানি উত্তোলন করবে।

প্রেক্ষাপট
----------

ভারতের মণিপুরের উত্তরে আঙ্গামীনাগা পাহাড় থেকে উৎপত্তি হয়ে বরাক নদী মণিপুরের কাছাড় জেলা ভেদ করে বদরপুর দিয়ে সিলেট হয়ে বাংলাদেশে প্রবেশ করেছে। বরাক নদী সিলেটের সীমান্তস্থিত অমলসিদ স্থান থেকে দুই শাখায় প্রবাহিত হচ্ছে। একটি সুরমা নদী অপরটি কুশিয়ারা নদী। কুশিয়ারা নদীর দৈর্ঘ্য ১২০ মাইল। এই নদীর পানি রহিমপুর খাল দিয়ে কৃষিকাজে ব্যবহারের কাজে ভারতে আপত্তি ছিল দীর্ঘদিনের। এই আপত্তির নিরসনে ২০২১ সালের জানুয়ারির দিকে যৌথ নদী কমিশনের ওয়ার্কিং গ্রুপের সভায় আলোচনা শুরু হয়। ২৫ আগস্ট বাংলাদেশ ও ভারতের যৌথ নদী কমিশনের (জেআরসি) মন্ত্রী পর্যায়ের বৈঠকে ভারত থেকে সিলেটে প্রবাহিত কুশিয়ারা নদীর পানি প্রত্যাহারে একটি সমঝোতা স্মারকের খসড়া চূড়ান্ত করা হয়। বাংলাদেশের পক্ষে পানিসম্পদ প্রতিমন্ত্রী জাহিদ ফারুক ও ভারতের জলশক্তিমন্ত্রী গজেন্দ্র সিং শেখাওয়াত নিজ নিজ দেশের প্রতিনিধিদলের নেতৃত্ব দেন। ৬ সেপ্টেম্বর বাংলাদেশের প্রধানমন্ত্রী শেখ হাসিনা এবং ভারতের প্রধানমন্ত্রী নরেন্দ্র মোদির মধ্যে এটি সহ ৭টি সমঝোতা স্মারক স্বাক্ষরিত হয়। এই সমঝোতায় ভারত বাংলাদেশকে কুশিয়ারা নদীর রহিমপুর পয়েন্ট থেকে ১৫৩ কিউসেক পানি প্রত্যাহার করতে দিতে রাজি হয়।

চুক্তির সুবিধা
--------------

রহিমপুর পয়েন্টের সাতটি উপজেলায় সেচের জন্য কোন পানি পাওয়া যেত না এবং শুষ্ক মৌসুমে পুরো অঞ্চলটিতে কোন কৃষি কাজ করা যেত না। সেচের পানির অভাবে বছরের বেশিরভাগ সময় ওই পুরো অঞ্চলে কৃষি জমি পুরোপুরি ফসল শূন্য হয়ে থাকে। ২০১১ থেকে ২০১৫ সালের মধ্যে বাংলাদেশ রহিমপুর পয়েন্টে একটি পাম্প-হাউজ ও একটি বাঁধ নির্মাণ করে। সুরমা-কুশিয়ারা প্রকল্প সেটি বাস্তবায়নে কাজ করে পানি উন্নয়ন বোর্ড। চুক্তির ফলে এই অঞ্চলের লক্ষাধিক মানুষ উপকৃত হবে। এ খালের ভাটিতে থাকা হাওরাঞ্চলেও বোরো চাষাবাদ সম্ভব হবে, মৎস চাষ বাড়বে।

প্রতিক্রিয়া
------------

বাংলাদেশের পররাষ্ট্র প্রতিমন্ত্রী শাহরিয়ার আলম এই চুক্তিকে বাংলাদেশের জন্য বড় অর্জন হিসেবে অভিহিত করেন।

আরও দেখুন
---------

* গঙ্গার জল বণ্টন

তথ্যসূত্র
---------

1. ↑  "কুশিয়ারা নদী"। *বাংলাদেশ জাতীয় তথ্য বাতায়ন*। সংগ্রহের তারিখ ৭ সেপ্টেম্বর ২০২২।
2. ↑  জামান, শেখ শাহরিয়ার (২৬ জানুয়ারি ২০২১)। "কুশিয়ারার পানি নিয়ে ভারতের সঙ্গে চুক্তি করতে চায় বাংলাদেশ"। *বাংলা ট্রিবিউন*। ১ মার্চ ২০২১ তারিখে মূল থেকে আর্কাইভ করা। সংগ্রহের তারিখ ১০ সেপ্টেম্বর ২০২২।
3. ↑  "কুশিয়ারার পানি প্রত্যাহারে মতৈক্য, তিস্তায় আবারও আশ্বাস"। *দৈনিক প্রথম আলো*। ২৬ আগস্ট ২০২২।
4. ↑  "তিস্তা নয় কুশিয়ারার পানি দিতে পারে ভারত"। *দৈনিক যুগান্তর*। ১৯ আগস্ট ২০২২।
5. ↑  "কুশিয়ারা নিয়ে সমঝোতায় সম্মত ঢাকা-দিল্লি"। *দৈনিক কালের কণ্ঠ*। ২৬ আগস্ট ২০২২।
6. ↑  ঘোষ, শুভজ্যোতি (৬ সেপ্টেম্বর ২০২২)। "হাসিনা-মোদী বৈঠক: অধরাই রয়ে গেল তিস্তা, রফা হলো কুশিয়ারার পানি বন্টনে"। *বিবিসি বাংলা*।
7. ↑  পারভীন, শাহনাজ (৬ সেপ্টেম্বর ২০২২)। "ভারত-বাংলাদেশ: অভিন্ন নদী কুশিয়ারার পানি যে কাজে লাগবে বাংলাদেশে"। *বিবিসি বাংলা*।
8. ↑  চৌধুরী, দ্বোহা (৬ সেপ্টেম্বর ২০২২)। "কুশিয়ারা পানিবণ্টন চুক্তি: উপকৃত হবে ৩ উপজেলার লক্ষাধিক কৃষক"। *ডেইলি স্টার*।
9. ↑  "কুশিয়ারার পানিবণ্টন চুক্তি বাংলাদেশের জন্য বড় অর্জন: পররাষ্ট্র প্রতিমন্ত্রী"। *দৈনিক প্রথম আলো*। ৭ সেপ্টেম্বর ২০২২।
***বিলাত ফেরত*** (England Returned) বা *বিলেত ফেরত*, ১৯২১ সালের ধীরেন্দ্রনাথ গঙ্গোপাধ্যায় প্রযোজিত ও নীতীশচন্দ্র লাহিড়ী পরিচালিত একটি প্রহসনমূলক বাংলা নির্বাক চলচ্চিত্র। অবিভক্ত বাংলা প্রদেশের বরিশালএর ডেপুটি কালেক্টর ধীরেন্দ্রনাথ গঙ্গোপাধ্যায় এই চলচ্চিত্রটিতে প্রযোজনা ও অভিনয় করেন।তার অভিনয় জীবনের সূচনাকালীন চলচ্চিত্রের মধ্যে এটি অন্যতম। তিনি এই সিনেমার সহযোগী পরিচালকও ছিলেন। এটিই প্রথম ভারতীয় চলচ্চিত্র যেখানে প্রগাঢ় চুম্বনের দৃশ্য ছিল। প্রথম নির্বাক লাভ-স্টোরি (কমেডিযুক্ত) হিসেবে এটি বিপুল জনপ্রিয়তা পায়। ছবিটি ভারতীয় চলচ্চিত্রে রোমান্টিক কাহিনীর যুগের সূত্রপাত ঘটিয়েছিল। ব্রিটিশ ও আমেরিকান চলচ্চিত্রের অনুপ্রেরণায় ভারতীয় চলচ্চিত্রকাররা এই সিনেমায় চুম্বনযুক্ত রিয়েলিস্টিক প্রেমের দৃশ্যের অবতারণা করেন। তবুও, ভারতীয় জনগণ ব্রিটিশ ও আমেরিকান চলচ্চিত্রে অভ্যস্ত হলেও ভারতীয় নায়িকার এইরকম অন্তরঙ্গ মুহূর্তে স্বাচ্ছন্দ্যবোধ করেননি। 'বিলাত ফেরত' মানে *বিদেশ থেকে ফেরত' এবং সেযুগে বিদেশ বলতে ইংল্যান্ডকেই বোঝানো হত৷ ছবিটিতে প্রগতিশীল ভারতীয়দের পশ্চিমী শিক্ষা ও রীতিনীতি নিয়ে বিলেত থেকে ফেরা এবং রক্ষণশীল ভারতীয়দের এই পরিবর্তনের বিরোধিতা দর্শানো হয়েছে।*

কুশীলব
------

* ধীরেন্দ্রনাথ গঙ্গোপাধ্যায়
* মন্মথ পাল
* কুঞ্জলাল চক্রবর্তী
* সুশীলবালা
* নৃপেন বসু
* নীতীশ লাহিড়ী
* শিশুবালা

তথ্যসূত্র
---------

1. ↑  K. Moti Gokulsing; Wimal Dissanayake (১৭ এপ্রিল ২০১৩)। *Routledge Handbook of Indian Cinemas*। Routledge। পৃষ্ঠা 50–। আইএসবিএন 978-1-136-77291-7। সংগ্রহের তারিখ ৮ সেপ্টেম্বর ২০১৫।
2. ↑  Ashish Rajadhyaksha; Paul Willemen (সেপ্টেম্বর ২০১৪)। *Encyclopedia of Indian Cinema*। Taylor & Francis। পৃষ্ঠা 1994–। আইএসবিএন 978-1-135-94325-7। সংগ্রহের তারিখ ৮ সেপ্টেম্বর ২০১৫।
3. ↑  Zakir Hossain Raju (১৭ ডিসেম্বর ২০১৪)। *Bangladesh Cinema and National Identity: In Search of the Modern?*। Routledge। পৃষ্ঠা 100–। আইএসবিএন 978-1-317-60181-4। সংগ্রহের তারিখ ৮ সেপ্টেম্বর ২০১৫।

বহিঃসংযোগ
---------

* ইন্টারনেট মুভি ডেটাবেজে *বিলাত ফেরত*  উইকিউপাত্তে এটি সম্পাদনা করুন (ইংরেজি)
**মঙ্গল মহাদেব**  ৩৩ মি (১০৮  ফুট) মরিশাসের সাভান্নি জেলার গঙ্গা তালাও এর (গ্র্যান্ড ব্যাসিন) প্রবেশদ্বারে ত্রিশুল নিয়ে দাঁড়িয়ে হিন্দু দেবতা শিবের লম্বা ভাস্কর্য।  এটা মরিশাসের সবচেয়ে লম্বা মূর্তি। শিবের একটি প্রতিরূপ মূর্তি আছে ভারতে গুজরাটের ভাদোদারায় সুরসাগর হ্রদে ।

উদ্বোধন
-------

২০০৭ সালে মঙ্গল মহাদেব স্মৃতিস্তম্ভ উদ্বোধন করা হয় এবং "স্থাপন" ২০০৮ সালের মহা শিবরাত্রিতে হয়। এটি মরিশাসে সবচেয়ে পবিত্র হিন্দু স্থান বলে মনে করা হয়।  শিব মন্দিরের চারপাশে দুর্গা , হনুমান , লক্ষ্মী ও গণেশ এবং গ্র্যান্ড বাসিনের তীরে মঙ্গল মহাদেব মূর্তি সহ অন্যান্য দেবদেবীদের নিবেদিত মন্দির রয়েছে। শিবরাত্রি চলাকালীন, মরিশাসের অনেক তীর্থযাত্রীরা তাদের বাড়ি থেকে হ্রদ পর্যন্ত পায়ে হেঁটে আসে এবং ভাস্কর্যের পায়ে প্রার্থনা করে।

আরো দেখুন
---------

* মরিশাসে হিন্দুধর্ম
* এশিয়ায় হিন্দুধর্ম
* হিন্দুধর্মে উপাসনা
* দেশ অনুযায়ী হিন্দুধর্ম

তথ্যসূত্র
---------

1. ↑  *Berlitz: Mauritius Pocket Guide*। Berlitz Pocket Guides। APA। ২০১৬। পৃষ্ঠা 78। আইএসবিএন 978-1-78004-930-4। সংগ্রহের তারিখ ১৮ সেপ্টেম্বর ২০১৮।
2. ↑  বার্ড এর চোখ ভিউ পুনরুদ্ধার 5 মে 2007

প্রবেশদ্বার: হিন্দুধর্ম

উইকিমিডিয়া কমন্সে **মঙ্গল মহাদেব** সংক্রান্ত মিডিয়া রয়েছে।
ভূমধ্যসাগরকে ঘিরে রাখা দক্ষিণ ইউরোপীয় দেশগুলির ভৌগোলিক বৈশিষ্ট্য
ইউরোভক নামক ইউরোপীয় ইউনিয়নের সমার্থশব্দকোষ অনুযায়ী ইউরোপীয় উপ-অঞ্চলগুলির মানচিত্রটিতে দক্ষিণ ইউরোপ হলুদ রঙ দিয়ে চিহ্নিত করা হয়েছে।
ইউরোপ মহাদেশের দক্ষিণ অংশটিকে **দক্ষিণ ইউরোপ** বলে। এটিকে অনেক সময় **ভূমধ্যসাগরীয় ইউরোপ** নামেও ডাকা হয়। ভৌগোলিক, অর্থনৈতিক ও সাংস্কৃতিক দৃষ্টিকোণ থেকে দক্ষিণ ইউরোপের একাধিক সংজ্ঞা দেওয়া সম্ভব। তবে বেশির ভাগ সংজ্ঞাতে দক্ষিণ ও পূর্ব স্পেন, দক্ষিণ ফ্রান্স, ইতালি, প্রাক্তন যুগোস্লাভিয়ার আড্রিয়াটিক সাগর উপকূল, আলবেনিয়া, গ্রিস এবং ইউরোপীয় তুরস্কের পূর্ব থ্রাকে অঞ্চলটিকে অন্তর্ভুক্ত করা হয়; পর্তুগাল ভূমধ্যসাগরের উপকূলবর্তী না হলেও এই দেশটিকেও দক্ষিণ ইউরোপের অংশ গণ্য করা হয়।

এছাড়া ভূমধ্যসাগরের মধ্যে অবস্থিত কর্সিকা দ্বীপ, সার্দিনিয়া দ্বীপ, সিসিলি দ্বীপ, ক্রিট দ্বীপ, বালেয়ারীয় দ্বীপপুঞ্জ এবং দ্বীপরাষ্ট্র সাইপ্রাস ও মাল্টাকেও দক্ষিণ ইউরোপের অংশ হিসেবে গণ্য করা হয়।

তথ্যসূত্র
---------

1. ↑  Encyclopedia of Social and Cultural Anthropology, Dr Alan Barnard and Jonathan Spence. Retrieved 10 October 2015.

| * দে
* স
বিশ্বের অঞ্চলসমূহ (মূলত জাতিসংঘের ভৌগোলিক শ্রেণীবিভাজন অনুযায়ী) |
| --- |
| 

|  |  |  |  |  |  |  |
| --- | --- | --- | --- | --- | --- | --- |
| আফ্রিকার অবস্থান | **আফ্রিকা** | * উত্তর
	+ মধ্যপ্রাচ্য
* সাহারা-নিম্ন
	+ মধ্য
	+ দক্ষিণ
	+ পশ্চিম
	+ পূর্ব
 |  | Location of Oceania | **ওশেনিয়া** | * অস্ট্রেলেশিয়া
	+ অস্ট্রেলিয়া
* মেলানেশিয়া
* মাইক্রোনেশিয়া
* পলিনেশিয়া
 |
|
| আমেরিকাসের অবস্থান | **আমেরিকা** | * উত্তর
	+ উত্তরাঞ্চলীয়
	+ মধ্য
	+ ক্যারিবীয় অঞ্চল
* দক্ষিণ
* ইঙ্গ
* লাতিন
 |  | Location of the Polar regions | **মেরু অঞ্চলসমূহ** | * সুমেরু অঞ্চল
* অ্যান্টার্কটিকা
 |
| Location of Asia | **এশিয়া** | * মধ্য
* পূর্ব
* উত্তর
* দক্ষিণ-পূর্ব
* দক্ষিণ
* পশ্চিম
	+ মধ্যপ্রাচ্য
 |  | Oceans of the world | **মহাসাগর** | * বিশ্ব
* উত্তর
* আটলান্টিক
* ভারতীয়
* প্রশান্ত
* দক্ষিণ
 |
| ইউরোপের অবস্থান | **ইউরোপ** | * উত্তর
* দক্ষিণ
* পূর্ব
* পশ্চিম
* মধ্য
* দক্ষিণ-পূর্ব
	+ মধ্যপ্রাচ্য
 |  | বিশ্বের সমুদ্র | **সাগর** | * সাগরসমূহের তালিকা
 |

 |
| 
সম্পর্কিত
বিশ্বের মহাদেশসমূহ
সাগরসমূহের তালিকা
প্রাকৃতিক পৃথিবী
 |
বাগদাদে দজলা নদী (২০১৬)
**দজলা নদী** (আরবি: دجلة‎‎) বা **দজলা** দক্ষিণ-পশ্চিম এশিয়ার একটি নদী। নদীটি তুরস্কে উৎপত্তি লাভ করে ইরাকের ভেতর দিয়ে প্রবাহিত হয়ে ফোরাত নদীর সাথে মিলিত হয়েছে এবং শাত আল আরব নামে পারস্য উপসাগরে পড়েছে।

দজলা নদীর দৈর্ঘ্য ১,৯০০ কিলোমিটার এবং এর নদীবিধৌত অববাহিকার আয়তন ১,১০,০০০ বর্গকিলোমিটারেরও বেশি। নদীটি পূর্ব তুরস্কের পর্বতমালায় উৎপত্তি লাভ করেছে এবং দক্ষিণ-পূর্বে প্রবাহিত হয়ে কিছু সময়ের জন্য সিরিয়া ও তুরস্কের সবচেয়ে পূর্বের সীমান্ত গঠন করে ইরাকে প্রবেশ করেছে। ইরাকের ভেতর দিয়ে এটি সর্পিলাকারে মোটামুটি দক্ষিণ-পূর্ব দিকে ধীর গতিতে প্রবাহিত হয়েছে এবং এর উপত্যকা সমতল ও বিস্তৃত আকার ধারণ করেছে। দক্ষিণ ইরাকে এটি ফোরাত নদীর সাথে মিলিত হয়ে শাত আল আরব নদী গঠন করেছে, যা আরও ১৭০ কিলোমিটার প্রবাহিত হয়ে পারস্য উপসাগরে পতিত হয়েছে। প্রাচীনকালে ফোরাত ও দজলার মধ্যবর্তী অববাহিকাতে বিখ্যাত সব মেসোপটেমীয় সভ্যতা বিকাশ লাভ করেছিল। দজলা নদীর তীরে প্রাচীন আসিরীয় সভ্যতার নিনেভেহ শহরের ধ্বংসাবশেষ অবস্থিত। এছাড়া সেলেউসিয়া ও তেসিফোনে রঅবশেষও আছে এখানে।

দজলার প্রধান প্রধান উপনদী হল বৃহৎ জাব, ক্ষুদ্র জাব, দিয়ালা এবং আল উজায়িম। এগুলি সবই ইরাকের অভ্যন্তরে দজলা নদীর সাথে মিলিত হয়েছে। তবে বৃহৎ জাব নদী তুরস্কে এবং ক্ষুদ্র জাব ও দিয়ালা নদী ইরানে উৎপত্তি লাভ করেছে। দজলা নদীর তীরে অবস্থিত প্রধান শহরের মধ্যে আছে তুরস্কের দিয়ারবাকির এবং ইরাকের মসুল ও বাগদাদ শহর। দজলা নদী অত্যন্ত অগভীর বলে এখানে ছোট নৌকা ছাড়া আর কিছু চালানো যায় না। বিশেষত বাগদাদের পর থেকে নদীটি একাধিক অগভীর শাখার বিভক্ত হয়ে গেছে এবং ঘন জলাভূমির মধ্য দিয়ে অগ্রসর হয়েছে।

অতীতে উচ্চভূমির শীতকালীন বরফগলা পানি এবং শীতের শেষের বৃষ্টিপাতের ফলে দজলা নদীতে প্রায়ই বন্যার সৃষ্টি হত। ১৯৫০ সালে সামারা বাঁধ নির্মাণ করে দজলার অতিরিক্ত পানি মধ্য ইরাকের থারথার অঞ্চলে প্রবাহিত করা হয়। দজলার বয়ে আনা অতিরিক্ত পলিমাটি কমানোরও ব্যবস্থা নেয়া হয়। তবে এর ফলে দক্ষিণ ইরাকে সুপেয় পানির সরবরাহ হ্রাস পায় এবং দক্ষিণ ইরাকে পারস্য উপসাগরের লবণাক্ত পানি দজলার সুপেয় পানির সাথে মিশে যেতে থাকে। ফলে স্থানীয় কৃষির ক্ষতি হয়।

উল্লেখযোগ্য শহর
---------------

* বাগদাদ
* মসুল

তথ্যসূত্র
---------

1. ↑  কালের কণ্ঠ
***দক্ষিণায়নের দিন*** প্রখ্যাত বাংলাদেশী ঔপন্যাসিক শওকত আলী রচিত একটি সমকালীন উপন্যাস। উপন্যাসটি ১৯৮৫ সালে প্রকশিত হয়। ৩২০ পৃষ্ঠার এই বইটিতে একটি মধ্যবিত্ত পরিবারের উত্থান, পতন, সংগ্রাম, ভালোবাসার সমন্বয়ে বহুস্তর জীবনের পূর্ণ রূপ তুলে ধরা হয়েছে। শওকত আলীর *দক্ষিণায়নের দিন*, *কুলায় কালস্রোত* এবং *পূর্বরাত্রি পূর্বদিন* উপন্যাস তিনটি যথাক্রমে ১৯৭৬, ১৯৭৭, এবং ১৯৭৮ সালে সাপ্তাহিক বিচিত্রার ঈদ সংখ্যায় প্রকাশিত হয়। তিনটি উপন্যাসেই পাত্র পাত্রী একই হওয়ায় প্রকাশক ১৯৮৫ সালে এই ত্রয়ী উপন্যাসকে একত্রে *দক্ষিণায়নের দিন* নামে প্রকাশ করেন।

নাটক
----

*দক্ষিণায়নের দিন* উপন্যাস অবলম্বনে *দক্ষিণায়নের দিন* নামক ধারাবাহিক নাটকটির চিত্রনাট্য লিখেছেন ও পরিচালনা করেছেন সাজ্জাদ সুমন। এতে অভিনয় করেছেন হুমায়ুন ফরীদি, শহীদুজ্জামান সেলিম, সুমাইয়া শিমু, আরমান পারভেজ মুরাদ, মৌসুমী বিশ্বাস প্রমুখ। নাটকটি এনটিভিতে প্রচারিত হত।

আরও দেখুন
---------

* প্রদোষে প্রাকৃতজন
* উত্তরের খেপ

তথ্যসূত্র
---------

1. ↑  "দক্ষিণায়নের দিন"। *দৈনিক ডেসটিনি*। ২০ জুন ২০১২। সংগ্রহের তারিখ ২৬ এপ্রিল ২০১৬। [*স্থায়ীভাবে অকার্যকর সংযোগ*]
2. ↑  "দক্ষিণায়নের দিন"। *দৈনিক ডেসটিনি*। ১৪ মার্চ ২০১২। সংগ্রহের তারিখ ২৬ এপ্রিল ২০১৬। [*স্থায়ীভাবে অকার্যকর সংযোগ*]
3. ↑  "এনটিভিতে আজ 'দক্ষিণায়নের দিন'"। *দৈনিক আমার দেশ*। ঢাকা, বাংলাদেশ। ১৪ মার্চ ২০১২। সংগ্রহের তারিখ ২৬ এপ্রিল ২০১৬। [*স্থায়ীভাবে অকার্যকর সংযোগ*]

বহিঃসংযোগ
---------
ভারতীয় জাতীয় সেনাবাহিনীর বিচারের একটি আধুনিক প্রদর্শন
**ইন্ডিয়ান ন্যাশনাল আর্মি ট্রায়াল** (**আইএনএ ট্রায়াল** এবং **রেড ফোর্ট ট্রায়াল** নামেও পরিচিত) ছিল দ্বিতীয় বিশ্বযুদ্ধের সময় রাষ্ট্রদ্রোহ, নির্যাতন, হত্যা ও হত্যার প্ররোচনার বিভিন্ন অভিযোগে ১৯৪৫ সালের নভেম্বর মাস থেকে ১৯৪৬ সালের মে মাসের মধ্যে ইন্ডিয়ান ন্যাশনাল আর্মির (আইএনএ) বেশ কয়েকজন কর্মকর্তার কোর্ট মার্শাল দ্বারা ব্রিটিশ ভারতীয় বিচার। সর্বমোট প্রায় দশটি কোর্ট মার্শাল যেখানে অনুষ্ঠিত হয়। এর মধ্যে প্রথমটি কর্নেল প্রেম সাহগাল, কর্নেল গুরবকশ সিং ধিলন ও মেজর-জেনারেল শাহ নওয়াজ খানের যৌথ কোর্ট মার্শাল ছিল। তিনজনই ব্রিটিশ ভারতীয় সেনাবাহিনীতে কর্মকর্তা ছিলেন এবং মালয়, সিঙ্গাপুর ও বার্মায় বন্দী হয়েছিলেন। তারা, ব্রিটিশ ভারতীয় সেনাবাহিনীর বিপুল সংখ্যক সৈন্য ও কর্মকর্তাদের সঙ্গে ভারতীয় জাতীয় সেনাবাহিনীতে যোগদান করেছিল, এবং পরে আজাদ হিন্দের অধীনে জাপানি সেনাবাহিনীর সঙ্গে বার্মায় যুদ্ধ করেছিল।

প্রারম্ভিক বিচার
----------------

ব্রিটিশ ভারতীয় সেনাবাহিনীর প্রাক্তন কর্মীদের ১৯৪৩ সাল থেকে ১৯৪৪ সাল নাগাদ ভারতে কোর্ট মার্শাল হয়েছিল, যারা আইএনএ পদে লড়াই করতে গিয়ে বন্দী হয়েছিল। বহু সময় পর্যন্ত এরা কোনো প্রচার বা রাজনৈতিক সহানুভূতি ও সমর্থন পায়নি। এই আগের বিচারের অভিযোগগুলি ছিল ভারতীয় দণ্ড বিধির ১২১ নং ধারা ও বার্মা দণ্ড বিধির প্রাসঙ্গিক হিসাবে রাজার বিরুদ্ধে যুদ্ধ চালানোর নির্দিষ্ট অপরাধের সঙ্গে ভারতীয় সেনা আইন, ১৯১১-এর ৪১ নং ধারা বা বার্মা সেনা আইনের ৪১ নং ধারার বিপরীতে একটি দেওয়ানি অপরাধ।

তথ্যসূত্র
---------

1. ↑  Stephen P. Cohen "Subhas Chandra Bose and the Indian National Army" *Pacific Affairs* Vol. 36, No. 4 (Winter, 1963) পৃষ্ঠা ৪১১-৪২৯
**টক চেরি** (বৈজ্ঞানিক নাম:*Prunus cerasus*) একপ্রকার চেরি জাতের ফল।

গাছের উচ্চতা
------------

গাছ প্রজাতিভেদে গুল্ম থেকে শুরু করে আট মিটার পর্যন্ত উঁচু হতে পারে। কোনো কোনো জাতের গাছ পাতা ও ডালপালায় বেশ ঝোপালো ধরনের। পাতা ৮ থেকে ১২ সেন্টিমিটার লম্বা, আগা আয়তাকার বা তীক্ষ। ফল দুই সেন্টিমিটার, সাধারণত লালচে বা কালো।

বিবরণ
-----

টক ও মিষ্টি চেরির গাছ প্রায় একই রকম। পার্থক্য শুধু স্বাদে। দ্বিতীয় বিশ্বযুদ্ধের আগে পৃথিবীর বিভিন্ন দেশে ৫০টির বেশি জাতের টক চেরির চাষ হতো। এপ্রিকট, চেরি ও নাশপাতির ফুল দেখতে প্রায় একই রকম। কিন্তু ফুল দেখে ফলের জাত আলাদা করা কঠিন। সারা পৃথিবীতে চেরি ফুল ও ফলের এতই রকমফের যে একটির সঙ্গে অন্যটির পার্থক্য অতি সূক্ষ্ম।

উপকারিতা
--------

প্রাথমিক গবেষণায় অংশগ্রহণকারীদের ঘুমাতে যাওয়ার আগে এবং পরে চেরি ফলের জুস (এক গ্লাসের অর্ধেক জুস ও অর্ধেক পানি) খেতে দেয়া হয়। এর সাথে সাথে তাদেরকে মেলাটোনিন (শক্তিশালী অ্যান্টিঅক্সিডেন্ট যা দেহে ঘুমের চক্র ঠিক রাখতে সহায়তা করে) জাতীয় খাদ্য গ্রহণ করা থেকে বিরত রাখা হয়। এরপর একটা চার্ট ও প্রশ্ন-উত্তরের মাধ্যমে তাদের ঘুমের অভ্যাস সম্পর্কে তথ্য নেয়া হয়। দেখা যায়, টক চেরি জুস তাদের রাতের ঘুম বৃদ্ধি করতে, দিনের বেলার ঘুম কমাতে ও ঘুমের দক্ষতা বাড়ায় সহায়তা করেছে। এর পিছনে কারণ হিসাবে বিজ্ঞানীরা পরীক্ষা করে দেখেন- টক চেরি জুস দেহে মেলাটোনিনের পরিমাণ উল্লেখযোগ্যভাবে বাড়িয়ে তোলে।

শরীরতত্ত্ববিদ ডা. গ্লায়ন হোওয়াটসন বলেন-‘আগে আমরা কষ্টকর ব্যায়ামের পর টক চেরির জুস পান করতাম,যাতে শক্তি ফিরে পাই, তবে বর্তমানের পরীক্ষা দ্বারা দেখা যাচ্ছে, এর আরেকটি গুণও রয়েছে, তাহল- চেরি জুস ঘুম সহজ করে দেয়, বিশেষ করে যাদের অনিদ্রা রয়েছে বা কাজের চাপে ঠিকমত ঘুম হয় না।

শীর্ষ চেরি উৎপাদনকারী দেশসমূহ
-----------------------------

চুকা চেরি উৎপাদনকারী শীর্ষ উৎস - ২০০৯  
*উৎস: জাতিসংঘের খাদ্য এবং কৃষি সংস্থা (FAO)*| স্থান | দেশ | চুকা চেরি উৎপাদন(মেট্রিক টন) |
| --- | --- | --- |
| ১ |  রাশিয়া | 235,000 |
| ২ |  ইউক্রেন | 178,000 |
| ৩ |  তুরস্ক | 140,000 |
| ৪ |  পোল্যান্ড | 138,000 |
| ৫ |  সার্বিয়া | 116,000 |
| ৬ |  মার্কিন যুক্তরাষ্ট্র | 98,000 |
| ৭ |  হাঙ্গেরি | 82,000 |
| ৮ |  জার্মানি | 80,000 |
| ৯ |  ইরান | 51,000 |
| ১০ |  জর্জিয়া | 15,000 |
| ১১ |  মলদোভা | 15,000 |
| ১২ |  বেলারুশ | 15,000 |
| ১৩ |  ডেনমার্ক | 14,000 |
| ১৪ |  আলবেনিয়া | 8,200 |
| ১৫ |  ক্রোয়েশিয়া | 7,500 |
|

তথ্যসূত্র
---------

1. 1 2 3  *টক চেরি[*স্থায়ীভাবে অকার্যকর সংযোগ*]*, মোকারম হোসেন, দৈনিক প্রথম আলো। ঢাকা থেকে প্রকাশের তারিখ: ২৯-০৮-২০১২ খ্রিস্টাব্দ।
2. 1 2  *অনিদ্রা চিকিৎসায় চেরি ফলের জুস[*স্থায়ীভাবে অকার্যকর সংযোগ*]*, আইটি নিউজ ২৪। ঢাকা থেকে প্রকাশের তারিখ: খ্রিস্টাব্দ।
3. ↑  "প্রধান খাদ্য এবং কৃষি পণ্য এবং উৎপাদনকারী"। জাতিসংঘের খাদ্য এবং কৃষি সংস্থা।
**নলিন দুয়রা** (ইংরেজি: Nalin Duwara)  অসমীয়া চলচ্চিত্রের একজন পরিচালক ও ক্যামেরাম্যান বা সিনেম্যাটোগ্রাফার ছিলেন। তাঁর জন্ম ১৯২৮ সালের ২২ জুন তখনকার বৃটিশ শাসিত অসমের শিবসাগর জেলায় (বর্তমান গোলাঘাট জেলা) হয়। তাঁর মায়ের নাম ছিল মনোরমা দুয়রা। বাবা সর্বানন্দ দুয়রা অভয়জান ও শাওতলী বাগিচা স্বত্বাধিকারী ছিলেন। গোলাঘাট বেজবরুয়া উচ্চতর মাধ্যমিক বিদ্যালয় থেকে তিনি প্রবেশিকা পরীক্ষায় উত্তীর্ণ হয়ে শিলঙের সেইণ্ট এন্থনিজ অ্যান্ড সেইণ্ট এডমণ্ডস্ কলেজে উচ্চশিক্ষা গ্রহণ করেন।

১৯৪৭ত দুয়রা মুম্বাইয়ের আব্দুল্লা ফজলভাই ইন্সটিটিউট অব সেইণ্ট জেভিয়ার্স থেকে মোশন পিকচার্স ফটোগ্রাফির দুবছরের পাঠ্যক্রমে ভৰ্তি হন। ডিপ্লোমা নেওয়ার পর তিনি কলকাতার ইন্দ্রলোক ষ্টুডিও ও ইন্দ্রপুরী ষ্টুডিওতে সহকারী ক্যামেরাম্যান হিসাবে কাজে যোগ দেন। এই সময়ে তিনি প্রখ্যাত পরিচালক হৃষিকেশ মুখার্জী, বিমল রায় ইত্যাদি পরিচালকের সান্নিধ্য পেতে সক্ষম হয়েছিলেন।

চলচ্চিত্রপঞ্জী
--------------

### পরিচালনা

1. মমতা (১৯৭৩)
2. রতনলাল (১৯৭৫)

### চিত্ৰগ্রহণ


|  |  |  |
| --- | --- | --- |
| 
* নিমিলা অংক (১৯৫৫)
* স্মৃতির পরশ(১৯৫৬)
* লখিমী (১৯৫৬)
* মাক আরু মরম (১৯৫৭)
* ধুমুহা (১৯৫৭)
* রঙা পুলিচ (১৯৫৮)

  | * কেঁচা সোণ (১৯৫৯)
* আমার ঘর (১৯৫৯)
* সংগ্রাম (১৯৬৮) (ফটোগ্রাফি নির্দেশক)
* বরুয়ার সংসার (১৯৭০) (ফটোগ্রাফি নির্দেশক)
* ললিতা (১৯৭২)
* ওপজা সোণর মাটি (১৯৭২)

  | * মমতা (১৯৭৩)
* আজলী নবৌ (১৯৮০)
* মইনাজান (১৯৮০)
* ককাদেউতা নাতি আরু হাতী (১৯৮৩)
* বংশধর (১৯৯২)

  |

তথ্যসূত্র
---------

1. 1 2  "Nolin Duwora"। ৮ জানুয়ারি ২০২০ তারিখে মূল থেকে আর্কাইভ করা। সংগ্রহের তারিখ ২৫ এপ্রিল ২০২০।
2. ↑  Arunlochan Das (২০১৩)। *100 Asomiya Chalachchitror kahini Aru Geet*। Sashi-Sishu Prakashan, Guwahati।
টেমপ্লেট:তথ্যছক ধমনি মানব শারীরস্থানে, **ডর্সালিস পেডিস ধমনি** **(পায়ের পৃষ্ঠীয় ধমনি),** হলো একটি রক্তনালী যেটি নিম্নবাহুতে পায়ের পৃষ্ঠীয় তলে অক্সিজেনসমৃদ্ধ রক্ত বহন করে। এটি মিডিয়াল ম্যালিওলাস থেকে ১/৩ দূরত্বে অবস্থিত।[*স্পষ্টকরণ প্রয়োজন*] এটি গোড়ালি জয়েন্টের পূর্ববর্তী দিক থেকে উত্থিত হয় এবং পূর্ববর্তী টিবিয়াল ধমনির একটি ধারাবাহিকতা হিসেবে কাজ করে। এটি প্রথম ইন্টারমেটারসাল স্পেসের প্রক্সিমাল অংশে সমাপ্ত হয়। যেখানে এটি দুটি শাখায় বিভক্ত হয়; প্রথমটি হলো পৃষ্ঠীয় মেটাটারসেল ধমনি এবং দ্বিতীয়টি হলো গভীর প্লান্টার ধমনি। ডর্সালিস পেডিস ধমনি গভীর প্ল্যান্টার ধমনির মাধ্যমে পায়ের প্ল্যান্টারের রক্ত সরবরাহের সাথে সংযোগ স্থাপন করে।

ডর্সালিস পেডিস ধমনি বরাবর রয়েছে গভীর শিরা এবং ডর্সালিস পেডিস শিরা।

ডর্সালিস পেডিস ধমনির নাড়ির স্পন্দন
-----------------------------------

ডর্সালিস পেডিস ধমনি স্পন্দনের একটি নির্ভরযোগ্য ল্যান্ডমার্ক হিসেবে কাজ করে।  রোগীর পেরিফেরিয়াল ভাস্কুলার রোগ আছে কিনা তা মূল্যায়ন করার সময় চিকিৎসকরা প্রায়শই এটি পরীক্ষা করে দেখেন। এটি ২/৩% তরুণ সুস্থ ব্যক্তিদের মধ্যে একতরফাভাবে বা দ্বিপক্ষীয়ভাবে অনুপস্থিত।

তথ্যসূত্র
---------

1. ↑  Mowlavi, A; Whiteman, J (২০০২)। "Dorsalis pedis arterial pulse: palpation using a bony landmark": 746–7। ডিওআই:10.1136/pmj.78.926.746। পিএমআইডি 12509693। পিএমসি 1757948 অবাধে প্রবেশযোগ্য।
2. ↑  Robertson, GS; Ristic, CD (১৯৯০)। "The incidence of congenitally absent foot pulses": 99–100। পিএমআইডি 2185683। পিএমসি 2499134 অবাধে প্রবেশযোগ্য।

বহিঃসংযোগ
---------

* Umich.edu এ চিত্র
* http://www.dartmouth.edu/~humananatomy/figures/chapter\_17/17-3।  ওয়েব্যাক মেশিনে আর্কাইভকৃত ১৭ জানুয়ারি ২০০৮ তারিখে এইচটিএম  ওয়েব্যাক মেশিনে আর্কাইভকৃত ১৭ জানুয়ারি ২০০৮ তারিখে
**আতিফ রউফ** (উর্দু: عاطف رؤف‎‎; জন্ম: ৩ মার্চ, ১৯৬৪) পাঞ্জাবের লাহোর এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ১৯৯০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর পাকিস্তানি ক্রিকেটে ইসলামাবাদ, লাহোর পাকিস্তান এগ্রিকালচার ডেভেলপমেন্ট ব্যাংক দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, মাঝে-মধ্যে ডানহাতে অফ ব্রেক বোলিংয়ে পারদর্শিতা দেখিয়েছেন তিনি।

খেলোয়াড়ী জীবন
---------------

১৯৮০-৮১ মৌসুম থেকে ২০০১-০২ মৌসুম পর্যন্ত আতিফ রউফের প্রথম-শ্রেণীর খেলোয়াড়ী জীবন চলমান ছিল।

সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন আতিফ রউফ। ২৪ ফেব্রুয়ারি, ১৯৯৪ তারিখে ক্রাইস্টচার্চে স্বাগতিক নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি। তাকে কোন ওডিআইয়ে অংশগ্রহণ করার সুযোগ দেয়া হয়নি।

১৯৯৪ সালে নিউজিল্যান্ডের বিপক্ষে একমাত্র টেস্টে অংশ নিয়ে ১৬ ও ৯ রান সংগ্রহ করতে পেরেছিলেন। পাকিস্তানি ক্রিকেটার ওয়াসিম রাজা ও রমিজ রাজা সম্পর্কে তার চাচাতো ভাই।

তথ্যসূত্র
---------

1. ↑  "Player Profile: Atif Rauf"। ESPNcricinfo। সংগ্রহের তারিখ ২০১১-০২-২৭।
2. ↑  "Cricketing Dynasties: The Twenty Two Families of Pakistan Test Cricket – Part 4 | Sports | thenews.com.pk"। *www.thenews.com.pk*।

আরও দেখুন
---------

* নাদিম খান
* আফাক হোসেন
* এক টেস্টের বিস্ময়কারী
* পাকিস্তানি টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা
* আন্তর্জাতিক ক্রিকেটে অংশগ্রহণকারী পরিবারের তালিকা

বহিঃসংযোগ
---------

* ইএসপিএনক্রিকইনফোতে আতিফ রউফ উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে আতিফ রউফ  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)